b"\n_START_ARTICLE_\nChris Candido\n_START_PARAGRAPH_\nChris Candido (21. marts 1972 \xe2\x80\x93 28. april 2005) var en amerikansk fribryder, der opn\xc3\xa5ede st\xc3\xb8rst succes som wrestler for ECW op igennem 1990'erne.\n_START_SECTION_\nDe tidlige \xc3\xa5r\n_START_PARAGRAPH_\nChris Candido wrestlede i begyndelsen for mange sm\xc3\xa5 forbund, s\xc3\xa5som Smokey Mountain Wrestling og Eastern Championship Wrestling (senere ECW). Han kom altid til ringen med sin k\xc3\xa6reste og manager, Tammy Lynn Sytch.\n_START_SECTION_\nWorld Wrestling Federation\n_START_PARAGRAPH_\nChris Candido debuterede i WWF som Skip sammen med Tammy der blev kendt som Sunny. Duoen gik under navnet Bodydonnas og fungerede som fitness guruer, hvilket de hurtigt blev hadet for. Det mest mindev\xc3\xa6rdige under denne periode, var da Skip tabte til Barry Horowitz ved WWF Summerslam i 1995. Barry Horowitz havde indtil da v\xc3\xa6ret kendt som en mand der altid tabte sine kampe. I 1996 fik de et nyt medlem med sig, nemlig Zip. Holdet vandt WWF Tag Team titlerne en enkelt gang, men mistede dem igen til The Godwinns.\n_START_SECTION_\nExtreme Championship Wrestling\n_START_PARAGRAPH_\nCandido dukkede op i ECW, igen under sit rigtige navn. Her fortalte han fans, at han ikke beh\xc3\xb8vede noget gimmick. Candido dannede ofte par med Lance Storm i tag team kampe, men senere indledte de en fejde. Chris Candido debuterede ogs\xc3\xa5 sin sindssyge Powerbomb fra toprebet p\xc3\xa5 dette tidspunkt, som han d\xc3\xb8bte The Blonde Bombshell (en bem\xc3\xa6rkning henvendt mod hans k\xc3\xa6reste, Sunny). Sunny tilsluttede sig Candido i 1998, da hun blev fyret fra WWF. Chris Candido tilsluttede sig Shane Douglas og Bam Bam Bigelow i ECW, og dannede The Triple Threat.\n_START_SECTION_\nXtreme Pro Wrestling\n_START_PARAGRAPH_\nCandido forlod ECW, og tilsluttede sig XPW i en meget kort periode. Han udfordrede deres mester, Damien Steele, om XPW titlen et par gange, f\xc3\xb8r han fik et jobtilbud af World Championship Wrestling.\n_START_SECTION_\nWorld Championship Wrestling\n_START_PARAGRAPH_\nChris Candido dukkede op i WCW lige f\xc3\xb8r Vince Russo og Eric Bischoff overtog firmaet. Han meldte straks klar til hele rosteren, at han gik efter Cruiserweight titlen, og at han nu ville kaldes Hard Knox. Chris Candido blev medlem af New Blood og vandt straks Cruiserweight titlen ved WCW Spring Stampede 2000. Han forsvarede titlen flere gange mod The Artist, f\xc3\xb8r han mistede titlen til Shannon Spruill. Herefter gendannede Candido kort The Triple Threat med Shane Douglas og Bam Bam Bigelow. Det var ogs\xc3\xa5 i denne periode at Candido havde en mindev\xc3\xa6rdig hardcore kamp mod sit idol, Terry Funk, der endte flere kilometer fra arenaen ude i en stald, hvor Candido blev sparket af en hest. Candido blev kort efter fyret, da en kanyle blev fundet i en skraldespand p\xc3\xa5 hans hotelv\xc3\xa6relse.\n_START_SECTION_\nDe h\xc3\xa5rde tider\n_START_PARAGRAPH_\nCandido og Tammy kom begge ind i et h\xc3\xa5rdt stofmisbrug i flere \xc3\xa5r, mens Candido fortsatte med wrestling i sm\xc3\xa5 forbund. Begge kom forf\xc3\xa6rdeligt meget ud af form, og Candido var t\xc3\xa6t p\xc3\xa5 at d\xc3\xb8. Candido kom dog ud af misbruget, og en ny start i hans liv s\xc3\xa5 ud til at v\xc3\xa6re p\xc3\xa5 horisonten.\n_START_SECTION_\nTotal Nonstop Action\n_START_PARAGRAPH_\nDa Candido havde f\xc3\xa5et styr p\xc3\xa5 sit liv igen, fik han en kontrakt med TNA i slutningen af 2004. Candido virkede bedre end nogensinde f\xc3\xb8r, og havde f\xc3\xa5et gejsten tilbage. Han blev tr\xc3\xa6ner til The Naturals. Men ved TNA Lockdown blev det begyndelsen p\xc3\xa5 enden for Candido. I en kamp mod Sonny Siaki br\xc3\xa6kkede han benet. Candido blev hurtigt k\xc3\xb8rt p\xc3\xa5 hospitalet, og alt virkede til at v\xc3\xa6re i den bedste orden. D. 28. april 2005, tre dage efter hans kamp, d\xc3\xb8de Candido af en blodprop i benet. Dagen efter blev en optagelse fra to dage tidligere vist p\xc3\xa5 TV, hvor Candido i en k\xc3\xb8restol hjalp Naturals til at vinde Tag Team titlerne. Candidos d\xc3\xb8d anses som en af de mest tragiske nogensinde, da Candido endelig havde f\xc3\xa5et styr p\xc3\xa5 sit liv, og ville give wrestling endnu et skud. TNA indf\xc3\xb8rte i 2006 et Chris Candido Memorial Cup om Tag Team titlerne, hvor en erfaren wrestler og en ny wrestler skulle danne hold, eftersom Candido var kendt for at hj\xc3\xa6lpe unge wrestlere mod toppen."